ERKI Moeshow konkursile esitati tänavu 43 kollektsiooni 5 erinevast riigist. 10-liikmeline rahvusvaheline eelžürii valis nende seast välja 17 väljapaistvamat kollektsiooni, mis pääsevad 25. mail Eesti Kunstiakadeemias toimuva moeshow lavale.
11. märtsi õhtul kogunes žürii Solaris keskusesse, et valida konkursile laekunud tööde seast välja 17 finalisti. Nimekasse žüriisse kuulusid moeloojad Kristina Viirpalu, Joan Hint, Xenia Joost, Britta Laumets, Karl Korsar ja Kristel Kuslapuu, veebiportaali Portail looja ja peatoimetaja Aljona Eesmaa, online-ajakirja Häppening peatoimetaja ja loovjuht Kaisa Tooming, ajakirja Anne & Stiil peatoimetaja Mari-Liis Helvik ning tunnustatud Iisraeli sisearhitekt ja Tel Avivi mainekaima disainiülikooli Shenkar mitmete moeprojektide juhendaja Tal Segre.
ERKI Moeshow lõppetendusele pääsevad tänavu järgmised kollektsioonid:
Katrin Aasmaa “PROSTA KAPUSTA”
Una Berzina “STORIES. PART I” (Läti)
Kristiina Jeromans “EXTRUDE”
Mari-Ly Kapp “REXETIN”
Annika Kiidron “DUST”
Kertu Kivisik “(V)ALGUS”
Karin Kreek “KIPE”
Susanna Belinda Kõgel “THE MYTH OF THREE SISTERS: homewoods”
Karolin Kärm “NÄKIMADALAD”
Kotryna Lipkevičiūtė; Urte Vosyliūtė “SSTKMS” (Leedu)
Anzelika Mändmaa “VALGE/WHITE”
Anett Niine, Liisi Tamm “WEAWE”
Mariliis Niine “TRYPO”
Cärol Ott “MÖLU”
Karl-Christoph Rebane “Am I a joke to you?”
Kerttu Reinmaa “KÜÜ”
Triin Tint “NIMBY”
Lisainformatsiooni leiab peagi ERKI Moeshow kodulehelt. (https://erki.artun.ee/).
Täna ilmunud “Here I am” märgib Aneti soolokarjääri kolmandat singlit. Aneti eelmine singel “Don’t Pretend”, mille kirjutas naine koos NOËPi ja Jonas Kaarnametsaga, ilmus möödunud aasta suvel.
“Here I Am” on üleni kantud naise isiklikust kogemusest, ausast lüürikast ja oma joonega muusikalisest suunast. Lõppviimistluseni jõuti hästi klappivas koostöös – nii on Aneti kirjutatud muusikale ja sõnadele vormi andnud tema visiooni toetav produtsent Gevin Niglas. See on lugu, mille helipilti on Anett veel enam sidunud elektroonilised elemendid, jäädes aga enda isikupäraselt mahedale, jazzist ja soulist läbi põimunud vokaalsele stiilile truuks.
“See on peagi ilmuva lühialbumi üks esimesena tekkinud lugusid, peegeldades elu ja olukordi. Lugu pakub positiivset vaadet mitte nii positiivsele situatsioonile, kus inimeste teed lähevad laiali. Proovisin oma mõtted välja kirjutada just nii nagu nad minu sees tol hetkel vormi võtsid. Ma arvan, et pole varem nii ausalt ja vahetult julgenud kirjutada, ja pean ütlema, et see on väga vabastav tunne. Loodan, et kuulajad suhestuvad loo sõnumiga ja tunnevad eelkõige ära sellises olukorras peituva optimismi,” kirjeldab Anett siiralt loo inspiratsiooni ja olemust.
“Here I Am” juhatab sisse Aneti aprillis ilmuva esimese EP ehk lühialbumi.
Anett on pop-soul laulja, kes tegutsenud varasemalt bändi Wilhelm solistina ning viimastel aastatel sooloartistina. 2014. aastal jõudis Wilhelm Eesti Laulu finaali looga “Resignal” ja 2015. aastal poolfinaali looga “Light up your mind”. Seejärel jätkas Anett sooloartistina, andes välja esimese singli “Strong”, mis jõudis Eesti Laul 2016 poolfinaali. 2019. aasta juunis ilmus Aneti teine singel “Don’t Pretend”.
Tahad algaval kevadel trendikas olla? Tegelikult ei eelda uue hooaja algus sugugi seda, et kogu garderoob tuleks välja vahetada ning kõik eelmise hooaja riided taaskasutusse viia. Täiesti piisav on enda komplekte mõne üksiku trenditootega täiendada ning nii ka enda meeleolu kevadiselt värskeks muuta. Moekuulutaja stilist Piret Sootla soovitab, milliste valikute poole oma moeuuenduste käigus võiks kiigata.
Töörõivastest inspireeritud rõivad – mugavus on moes ning kõige hipimad rõivad on inspiratsiooni ammutanud töömeeste tunkedest, jakkidest ja pükstest. Jah, vabaaja nn. combat püksid on tagasi – seekord küll mitte militaarsete mõjudega, vaid veidi šikimad. Teksakombinesoon ja suured anorakid – aeg on ka need kunagised moehitid kappidest taas välja otsida.
Päikesetoonid – kõige moodsamad värvid on laenatud päikeselt – kollased, punased ja sekka roosatki. Eriti trendikad on komplektid, mis pandud kokku selle värvispektri erinevatest toonidest – näiteks oranžikas laiaservaline kaabu, veidi punakam pluus ja tumekollased mugavad püksid. Ning aksessuaarid on samuti päikesepai saanud. Mida erksamad ja kirkamad need värvid on, seda parem!
Smoking – me elame ju ometi võrdõiguslikkust austavas ühiskonnas! Naised võivad sel hooajal pika kleidi asemel endale hoopis smokingu selga tõmmata ning selle klassikaliselt elegantse look’iga kõiki jalust rabada. Ja valitud komplekt ei pruugi alati must olla – väga värskelt mõjub ka üleni valge rõivastus. Muidugi on ülikonnad lubatud ka igapäevaselt ning kindel on see, et moodsat energiat kiirgab šikk power suit nii kandjale kui imetlejatelegi.
Asümmeetria – kõige moodsamad lõiked on asümmeetrilised. Ühe varrukaga kleidid ja topid, asümmeetrilise joonega seelikud, ühe-õla kudumid – igati mugavad ja samas elegantsed valikud, mis pakuvad loomingulisi kombineerimisvõimalusi.
Piret Sootla nägemust kevad-suvistest trendidest saad uudistada Tartu Kaubamaja keskuse Moekuulutaja üritusel 9. märtsil kell 13.00.